text: Billum Kro solgt 
  16 maj 2011 kl. 08.37
  Efter at have ejet Billum Kro i 44 år, har Holger Sten Olesen nu solgt den til Esbjerg-par. De vil ændre alt - næsten. 
  Helbredet er ikke hvad det har været for kroparret Olesen. Begge 68 år. Kromutter Kaja Olesen måtte give op for 5 år siden. Krofatter Holger vil gerne stoppe. I dag jubler de. Kroen er solgt til Alex og Katja Nierlsen fra Esbjerg for et "ikke-oplyst beløb".  
  De nybagte kro-ejere vil lave rigtig meget om på kroen i Billum nær Esbjerg. Dog ikke søndagsmenuen, som kroen har serveret i 44 år. Dengang til en pris på 12,75 kr. I dag til en pris på 173 kr. Den består i øvrigt af Klar suppe med håndtrillede boller, oksekød med gemüse og flødebudding med kirsebærsovs - og en kop kaffe.   
  Esbjerg-parret har blandt andet erfaring fra Hotel Dagmar og har i de sidste syv år drevet kantinen på uddannelsesinstitutionen UC Syddanmark i Esbjerg.
  